Document ID: 32010R1085

KOMISJONI MÄÄRUS (EL) nr 1085/2010,
25. november 2010,
millega avatakse teatavad bataadi, manioki, maniokitärklise ning muude CN-koodide 0714 90 11 ja 0714 90 19 alla kuuluvate toodete aastased imporditariifikvoodid ja sätestatakse nende haldamine ning muudetakse määrust (EL) nr 1000/2010
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artikli 144 lõiget 1 ja artiklit 148 koostoimes artikliga 4,
ning arvestades järgmist:
(1)
Maailma Kaubandusorganisatsiooni mitmepoolsete kaubandusläbirääkimiste raames sõlmitud lepingute tulemusel koostas komisjon kõnealuste soodustuste kohta Euroopa Ühenduse CXL-loendi (edaspidi „CXL-loend”). Selle loendi alusel kohustub liit avama teatavad aastased tariifikvoodid CN-koodide 0714 10 91, ex 0714 10 98, 0714 90 11 ja 0714 90 19 alla kuuluvatele toodetele, mis on pärit Indoneesiast, Hiina Rahvavabariigist (Hiina), Maailma Kaubandusorganisatsiooni (WTO) lepinguosalistest riikidest, välja arvatud Taist, ja teatavatest kolmandatest riikidest, mis ei ole WTO liikmed. Osutatud kvootide puhul kehtib kuueprotsendiline väärtuseline tollimaks. Kvoodid avatakse mitmeks aastaks ja neid haldab komisjon.
(2)
CXL-loendi alusel kohustub liit ühtlasi avama kaks tollimaksu nullmääraga tariifikvooti Hiinast ja muudest kolmandatest riikidest pärinevale CN-koodi 0714 20 90 alla kuuluvale bataadile ning muudest kolmandatest riikidest pärinevale CN-koodi 1108 14 00 alla kuuluvale maniokitärklisele.
(3)
Kirjavahetuse vormis sõlmitud kokkuleppega Euroopa Ühenduse ja Tai Kuningriigi vahel GATTi XXIII artikli raames toimunud konsultatsioonide kohta (2) (edaspidi „kokkulepe Taiga”), mis on kiidetud heaks nõukogu 13. mai 1996. aasta otsusega 96/317/EÜ GATTi XXIII artikli raames Taiga peetud konsultatsioonide tulemuste järelduste kohta, (3) on ette nähtud avada täiendav autonoomne iga-aastane maniokitärklise tariifikvoot 10 500 tonni ulatuses, millest 10 000 tonni on eraldatud Taile. Kohaldatav tollimaksumäär võrdub kehtiva enamsoodustusrežiimi tollitariifiga, millest on lahutatud 100 eurot tonni kohta.
(4)
Kõigi imporditariifikvootide (edaspidi „kvoodid”) haldamise üksikasjalikud rakenduseeskirjad on käesoleval juhul kehtestatud komisjoni 17. detsembri 1996. aasta määrusega (EÜ) nr 2402/96, millega avatakse teatavad iga-aastased maguskartuli ja maniokitärklise tariifikvoodid ja sätestatakse nende halduseeskirjad, (4) ning komisjoni 15. jaanuari 2008. aasta määrusega (EÜ) nr 27/2008, millega avatakse teatavad CN-koodide 0714 10 91, ex 0714 10 98, 0714 90 11 ja 0714 90 19 alla kuuluvate teatavatest kolmandatest riikidest, välja arvatud Tai Kuningriigist pärit toodete iga-aastased tariifikvoodid ja sätestatakse nende haldamine (5).
(5)
Põhimõtte „kes ees, see mees” rakendamine on osutunud muudes põllumajandussektorites positiivseks kogemuseks ning haldusmenetluse lihtsustamiseks tuleks kõnealuseid imporditariifikvoote edaspidi hallata määruse (EÜ) nr 1234/2007 artikli 144 lõike 2 punktis a osutatud meetodi kohaselt. Seda tuleks teha kooskõlas komisjoni 2. juuli 1993. aasta määruse (EMÜ) nr 2454/93 (millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik) (6) artiklitega 308a, 308b ja artikli 308c lõikega 1.
(6)
Ühest haldussüsteemist teise siirdumisega seonduvate eripärade tõttu ei tuleks tariifikvoodi kehtivuse ajavahemikul, 1. jaanuarist 2011 kuni 31. detsembrini 2011, kohaldada määruse (EMÜ) nr 2454/93 artikli 308c lõikeid 2 ja 3.
(7)
Bataadi puhul tuleks teha vahet inimtoiduks ettenähtud ja muudeks kasutusviisideks ettenähtud bataadil ning seega tuleks täpsustada CN-koodi 0714 20 10 alla kuuluva inimtoiduks ettenähtud bataadi esitusviis ja pakend ning kõnealusele esitusviisi ja pakendi spetsifikatsioonile mittevastavad tooted tuleks liigitada CN-koodi 0714 20 90 alla.
(8)
Säilitada tuleks haldussüsteem, mis tagab, et Indoneesiale, Hiinale ja Taile eraldatud kvootide alusel imporditakse üksnes kõnealustest riikidest pärit tooteid. Tuleks selgeks teha, millised toodete päritolu tõendavad tõendid tuleb esitada, et kasutada tariifikvoote põhimõtte „kes ees, see mees” alusel.
(9)
Seepärast tuleks määrused (EÜ) nr 2402/96 ja (EÜ) nr 27/2008 kehtetuks tunnistada ja asendada uue määrusega. Siiski oleks asjakohane jätkata kõnealuste määruste kohaldamist impordilitsentside suhtes, mis on välja antud imporditariifikvoodi kehtivusajaks, mis on käesoleva määrusega hõlmatust varasem.
(10)
Komisjoni 3. novembri 2010. aasta määruse (EL) nr 1000/2010 (millega kehtestatakse erandid määrustest (EÜ) nr 2402/96, (EÜ) nr 2058/96, (EÜ) nr 2305/2003, (EÜ) nr 969/2006, (EÜ) nr 1918/2006, (EÜ) nr 1964/2006, (EÜ) nr 27/2008, (EÜ) nr 1067/2008 ja (EÜ) nr 828/2009 seoses impordilitsentsi taotluste esitamise ja impordilitsentside väljaandmise kuupäevadega 2011. aastal maguskartuli, maniokitärklise, manioki, teravilja, riisi, suhkru ja oliiviõli tariifikvootide raames ning määrustest (EÜ) nr 382/2008, (EÜ) nr 1518/2003, (EÜ) nr 596/2004, (EÜ) nr 633/2004 ja (EÜ) nr 951/2006 seoses ekspordilitsentside väljaandmise kuupäevadega 2011. aastal veise-, vasika- ja sealiha, munade ja kodulinnuliha ning kvoodivälise suhkru ja isoglükoosi sektoris) (7) artiklite 1, 2 ja 3 sätted ei ole enam kehtivad seoses kõnealuste kvootide haldamise üleviimisega süsteemi „kes ees, see mees”, millele on osutatud määruse (EÜ) nr 1234/2007 artikli 144 lõike 2 punktis a. Järelikult tuleks kõnealused sätted tühistada.
(11)
Käesoleva määrusega ettenähtud meetmed on kooskõlas põllumajandusturgude ühise korralduse komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Käesoleva määrusega avatakse lisas esitatud imporditariifikvoodid. Kõnealuseid kvoote hallatakse iga-aastaselt alates 1. jaanuarist 2011.
Artikkel 2
Lisas esitatud tariifikvoote hallatakse kooskõlas määruse (EMÜ) nr 2454/93 artiklitega 308a ja 308b ning artikli 308c lõikega 1. Kõnealuse määruse artikli 308c lõikeid 2 ja 3 ei kohaldata kvoodiperioodil 1. jaanuarist 2011 kuni 31. detsembrini 2011.
Artikkel 3
Lisas esitatud Tai, Indoneesia ja Hiina Rahvavabariigi päritolu tooteid järjekorranumbritega vastavalt 09.0125 või 09.0126, 09.0124 ja 09.0127 hõlmavate tariifikvootide saamiseks tuleb esitada pädevate asutuste poolt määruse (EMÜ) nr 2454/93 artiklite 55-65 kohaselt väljastatud päritolusertifikaat.
Artikkel 4
1. Käesolevas määruses käsitatakse inimtoiduks mõeldud bataadina CN-koodi 0714 20 10 alla kuuluvat värsket tervet bataati, mis on vabasse ringlusse lubamise tolliformaalsuste täitmise ajal pakitud müügipakenditesse.
2. Käesoleva määruse sätteid kohaldatakse üksnes nendele bataatidele, mis ei ole lõikes 1 esitatud definitsiooni kohaselt inimtoiduks mõeldud.
3. Käesoleva määruse kohaldamisel käsitatakse CN-koodi ex 0714 10 98 alla kuuluvate toodetena muid tooteid kui CN-koodi 0714 10 98 alla kuuluvaid peen- ja jämejahust graanuleid.
Artikkel 5
Määrused (EÜ) nr 2402/96 ja (EÜ) nr 27/2008 tunnistatakse kehtetuks. Määruste kohaldamist jätkatakse siiski enne 1. jaanuari 2011 väljastatud impordilitsentsidest tulenevate tollimaksude suhtes kuni litsentside kehtivusaja lõpuni.
Artikkel 6
Määruse (EL) nr 1000/2010 artiklid 1, 2 ja 3 jäetakse välja.
Artikkel 7
Käesolev määrus jõustub kolmandal päeval pärast selle avaldamist Euroopa Liidu Teatajas.
Seda kohaldatakse alates 1. jaanuarist 2011.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 25. november 2010

Labels: 2
3
6